Позив за достављање коментара и сугестија на нацрт Извештаја Републике Србије о примени УНЕСКО Конвенције и Препорука против дискриминације у образовању за период 2012-2015. године

Министарство просвете, науке и технолошког развоја и Тим за социјално укључивање и смањење сиромаштва Владе Републике Србије, позивају све заинтересоване представнике и представнице образовних институција, организација цивилног друштва, струковних удружења, међународних организација, независних регулаторних тела и других релевантних институција и организација, да учествују у консултативном процесу и доставе своје коментаре и сугестије на **нацрт Извештаја Републике Србије о примени УНЕСКО Конвенције и Препорука против дискриминације у образовању за период 2012-2015. године.** УНЕСКО Конвенција против дискриминације у образовању усвојена је 1960. године, са циљем превазилажења дискриминације и сегрегације у образовању, а ступила је на снагу 1962. године (СФРЈ је ратификовала 1964. године).

Овај национални периодични извештај треба да покрије главна постигнућа и резултате остварене у извештајном периоду од 2012.-2015. године у области борбе против дискриминације у образовању, а у односу на  Смернице за припрему националних извештаја (документ на енглеском језику можете наћи у прилогу).

Од изузетног значаја су ваши доприноси, те вас молимо да пошаљете што конкретније и прецизније предлоге и сугестије за допуну Извештаја, са назначеним референцама.

По истеку рока за достављање ваших коментара и сугестија, нацрт Извештаја ће бити унапређен и усвојен од стране надлежног Министарства просвете, науке и технолошког развоја, преведен и предат у прописаном року, до 30. јуна 2016. године.

Рок за доставу коментара и сугестија је **12. јун 2016. године**. Молимо вас да Ваше коментаре шаљете искључиво на одговарајућем обрасцу који се налази у прилогу, на е-адресу: jasminka.perunicic@mpn.gov.rs, са насловом: **За УНЕСКО Извештај**.